লক্ষ্মীপুরে খুঁটির সঙ্গে বেঁধে কিশোর নির্যাতনের ঘটনায় মামলা
লক্ষ্মীপুরে চামড়ার আড়তে টাকা চুরির অপবাদে নিরব হোসেন (১৬) নামে এক কিশোরকে বৈদ্যুতিক খুঁটির সঙ্গে বেঁধে নির্যাতন করা হয়েছে। এ সময় তার গলায় ঝাড়ু ও জুতার মালা দেয়া হয়।







উৎসুক জনতা নির্যাতনের ভিডিও ও ছবি মোবাইলফোনে ধারণ করে। এতে ঘটনাটি সোমবার সামাজিক যোগাযোগ মাধ্যম ফেসবুকে স্থানীয়ভাবে ভাইরাল হয়।




তবে নিরব বলছে, আড়ৎদারের কাছে সে মজুরির টাকা পাওনা রয়েছে। টাকা না দিতেই নাটক সাজিয়ে তার প্রতি এমন অমানবিক নির্যাতন করা হয়েছে।
শনিবার বিকালের এ ঘটনায় সোমবার দুপুরে ৪ জনের নাম উল্লেখ ও অজ্ঞাত আরও ৮ জনের বিরুদ্ধে থানায় মামলা দায়ের করা হয়। নিরবের নানী আলেয়া বেগম বাদী হয়ে এ মামলা দায়ের করেন।
এ ঘটনায় পুলিশ অভিযান চালিয়ে বিকালে দুইজনকে গ্রেফতার করেছে। তদন্তের স্বার্থে অন্য আসামিদের নাম জানায়নি পুলিশ। 
গ্রেফতারকৃতরা হলেন- লক্ষ্মীপুর পৌরসভার বাঞ্চানগর এলাকার আবু তাহেরের ছেলে মো. রাশেদ ও মৃত নাছির আহমেদের ছেলে ইসমাইল আহমেদ।
রাশেদের গরুর চামড়ার আড়ৎ রয়েছে। ওই আড়ৎ থেকেই নিরবের বিরুদ্ধে টাকা চুরির অভিযোগ আনা হয়। কিন্তু কত টাকা চুরি হয়েছে, তা নিশ্চিতভাবে জানা যায়নি। 
নিরব মৃত কিরন হোসেনের ছেলে। কিছুদিন আগে তার মাও মারা গেছেন। এখন সে নানীর সঙ্গে বসবাস করছে। আহত নিরবকে সদর হাসপাতালে ভর্তি রেখে চিকিৎসা দেয়া হচ্ছে।
ভাইরাল হওয়া ভিডিওটিতে দেখা গেছে, টাকা চুরির অপবাদ দিয়ে বিদ্যুতের খুঁটির সঙ্গে বেঁধে নিরবকে মারধর করা হয়। এ সময় গলায় ঝাড়ু ও জুতার মালা দেয়া হয়। শনিবার লক্ষ্মীপুর পৌরসভার ২নং নাম্বার ওয়ার্ডের মহিউস সুন্নাহ জালালিয়া মাদ্রাসা এলাকায় এ ঘটনাটি ঘটে।
জানা গেছে, খুঁটির সঙ্গে বেঁধে নির্যাতনের পর নিরবকে পুলিশের কাছে সোপর্দ করা হয়। পরে নির্যাতনকারীরাই আবার পুলিশ থেকে নিরবকে ছাড়িয়ে এনে সালিশি বৈঠকের আয়োজন করে।
রাশেদের চামড়ার আড়তের সেই বৈঠকে পৌরসভার ২ নাম্বার ওয়ার্ড কাউন্সিলর মো. জিয়াউর রহমান শিপনসহ স্থানীয় গণ্যমান্যরা উপস্থিত ছিলেন। এ সময় নিরবকে দোষী সাব্যস্ত করে ৩০ হাজার টাকা জরিমানা করা হয়। কিন্তু নানা-নানী দায়িত্ব না নেয়ায় বৈঠকে আবারও নিরবকে চড়-থাপ্পড়সহ মারধর করা হয়। পরে রোববার রাত ৯টার দিকে স্থানীয়দের সহযোগিতায় নিরবকে সদর হাসপাতালে ভর্তি করা হয়।
 
নিরবের নানি আলেয়া বেগম জানান, রাশেদের চামড়ার আড়তে গত ৬ মাস ধরে নিরব কাজ করছে। কিন্তু রাশেদ ঠিকমতো তার পারিশ্রমিক দিচ্ছে না। এখনও নিরব প্রায় ৩ হাজার টাকা পাওনা রয়েছে। ওই টাকা না দিতেই নাটক সাজিয়ে তার নাতিকে অমানবিক নির্যাতন করা হয়েছে। একই অভিযোগ নির্যাতনের শিকার কিশোর নিরবের।
তবে দোকান মালিক রাশেদ সাংবাদিকদের জানান, তার আড়ৎ থেকে টাকা চুরির সত্যতা পাওয়ায় এলাকাবাসী নিরবকে ঝাড়ু ও জুতার মালা পরিয়ে দেয়। তবে কত টাকা চুরি হয়েছে নিশ্চিতভাবে জানাতে পারেননি তিনি।
জানতে চাইলে জাতীয় শিশু-কিশোর সংগঠন খেলাঘরের কেন্দ্রীয় কমিটির সদস্য এম এ রহিম বলেন, নৈতিকতার অভাবে শিশু নির্যাতন বাড়ছে। শিশুদের সামাজিক ও পারিবারিক সুরক্ষা দিতে হবে। এ জন্য সব ক্ষেত্রে মানবিক মূল্যবোধ সৃষ্টি করা জরুরি।
এ ব্যাপারে লক্ষ্মীপুর সদর মডেল থানার ওসি একেএম আজিজুর রহমান মিয়া বলেন, কিশোর নির্যাতনের ঘটনায় ডিজিটাল নিরাপত্তা আইনে মামলা হয়েছে। অভিযান চালিয়ে এ ঘটনার সঙ্গে জড়িত দুইজনকে গ্রেফতার করা হয়। বিষয়টি গুরুত্বসহকারে তদন্ত চলছে।

লক্ষ্মীপুরে চামড়ার আড়তে টাকা চুরির অপবাদে নিরব হোসেন (১৬) নামে এক কিশোরকে বৈদ্যুতিক খুঁটির সঙ্গে বেঁধে নির্যাতন করা হয়েছে। এ সময় তার গলায় ঝাড়ু ও জুতার মালা দেয়া হয়।